**Matematička priča**

Ova se priča može upotrijebiti na više načina i u više razreda:

1. U 7. razredu, u cjelini "Proporcionalnost i obrnuta proporcionalnost".

 Nakon što smo obradili omjere, razmjere i proporcionalne veličine, prije prijelaza na obrnuto proporcionalne veličine, koristeći ovu priču možemo ponoviti naučeno. Priču možemo dati učenicima za zadaću ili na satu projicirati pomoću projektora i zajednički riješiti (usmeno ili pismeno).

2. Neovisno o cjelini " Proporcionalnost i obrnuta proporcionalnost", zadatke iz ove priče možemo rješavati i prije susretanja s omjerima, razmjerima itd., ali nakon što smo se upoznali s decimalnim brojevima (jer se u nekim računima pojavljuju upravo oni). Dakle, npr. u 6. razredu, za vrijeme ponavljanja na početku školske godine, ili u bilo koje drugo vrijeme u 6. razredu, "za zabavu" i "da bismo vidjeli kako se snalazimo u rješavanju zadataka vezanih uz svakodnevne probleme". Naravno, možemo i u 7. i u 8. razredu (nitko nam ne brani) jer uvijek ima učenika koji u svakodnevnim životnim situacijama i s *okruglim* brojevima, ne znaju što bi.

Autor materijala: **Alen Andrijić**.

Najtoplije zahvaljujem kolegi Andrijiću na slanju materijala i na dozvoli da ih objavim na webu.

 Antonija Horvatek

 Matematika na dlanu

 <http://www.antonija-horvatek.from.hr/>

**Matematička priča**

Ivan živi u Blatu na otoku Korčuli. Ima 18 godina. Upravo je dobio vozačku dozvolu, te je odlučio otići do grada Korčule i isprobati svoje vozačke sposobnosti. Sjeo je u svoj automobil i krenuo. Stigao je do Korčule, udaljene od Blata 30 km, nakon pola sata vožnje. Vozeći se, sjetio se kako je pročitao da je potrošnja njegovog automobila 6 litara, što znači da na stotinu prijeđenih kilometara potroši 6 litara goriva. Super, nije puno! Kad je stigao u Korčulu, sjetio se svoje sestrice, te je odlučio kupiti joj čokoladu. Otišao je do obližnjeg prodajnog centra i tamo ugledao čokolade „Čoksičok“. Proučio je cijene raznih pakiranja: 100 grama te čokolade prodavalo se po cijeni od 8 kn, 150 grama čokolade po cijeni od 10 kn, 200 grama čokolade po cijeni od 15 kn, a 250 grama iste čokolade po cijeni od 18 kn. Nakon kratkog razmišljanja zaključio je koje je pakiranje čokolade najisplativije kupiti, te je kupio dva takva pakiranja. Na povratku u Blato kroz glavu mu je prošlo još nekoliko računa. Ivan je bio dobar matematičar i sve je lako računao. Provjeri koliko dobro ti koristiš matematiku u svakodnevnom životu:

1. Kolikom je prosječnom brzinom Ivan vozio od Blata do Korčule?
2. Koliko je litara goriva potrošio na putu od Blata do Korčule?
3. Koje je pakiranje čokolade izabrao Ivan?
4. Koliko je novaca potrošio na kupnju čokolada?
5. Koliko je novaca potrošio za gorivo vozeći se od Blata do Korčule, ako se 1 litra goriva prodaje po cijeni od 10 kn i 15 lipa?
6. Koliko čokolade u pakiranju od 200 grama Ivan može kupiti s 50 kn?